Sklep II Ips 673/95
Datum: 1995-12-07T01:00:00.000+01:00
ecli: ECLI:SI:VSRS:1995:II.IPS.673.95
opravilna_stevilka_ii_stopnje: VSL II Cp 551/95
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: revizija - dovoljenost revizije zoper sklep

## Jedro

Ker se s sklepom postopek le prekinja in z njim ni pravnomočno končan, niti ne gre za primer iz 3. odstavka 400. člena ZPP, je revizija nedovoljena.

## Izrek

Revizija se zavrže.

## Obrazložitev

Sodišče prve stopnje je s sklepom dovolilo razširitev predloga na Slovenski odškodninski sklad, hkrati pa je nepravdni postopek prekinilo do ugotovitve pravnega naslednika Občine.

Sodišče druge stopnje je s pobijanim sklepom pritožbo Slovenskega odškodninskega sklada zoper zgoraj navedeni sklep zavrnilo in potrdilo sklep sodišča prve stopnje.

Zoper sklep sodišča druge stopnje vlaga Slovenski odškodninski sklad revizijo iz revizijskih razlogov bistvene kršitve določb pravdnega postopka in zmotne uporabe materialnega prava ter predlaga, da naj se reviziji ugodi. V razlogih navaja, da je revizija dovoljena na podlagi 2. odstavka 56. člena Zakona o denacionalizaciji, v ostalem delu pa ponavlja svoja, že v pritožbi iznešena naziranja, po katerih naj bi bilo procesno pravo nepravilno uporabljeno, ker da niso bili podani pogoji za razširitev predloga na revidenta, sicer pa, da revident niti ni pasivno legitimiran v zadevi, ker Slovenski odškodninski sklad ni zavezanec po materialnem pravu.

Revizija ni dovoljena.

Po določilu 1. odstavka 400. člena Zakona o pravdnem postopku (naprej: ZPP), lahko stranke vložijo revizijo zoper sklep sodišča druge stopnje, s katerim je bil postopek pravnomočno končan. Po določilu 3. odstavka istega člena pa je revizija dovoljena tudi zoper sklep, s katerim je sodišče druge stopnje zavrglo vloženo pritožbo oz. s katerim je potrdilo sklep sodišča prve stopnje, da se revizija zavrže. Revizijsko sodišče ugotavlja, da so se s pobijanim sklepom reševala le procesna vprašanja, ki se nanašajo na dopolnitev nepopolne vloge in na prekinitev postopka. To pa pomeni, da se pobijani sklep ne nanaša na primere iz 1. ali 3. odstavka 400. člena ZPP, ko je revizija dovoljena. V skladu s tako ugotovitvijo je revizijsko sodišče moralo na podlagi določb 4. odstavka 400. člena v zvezi s 392. členom ZPP zavreči revizijo Slovenskega odškodninskega sklada kot nedovoljeno.